Imtella' Jannar 4, 2022 Fl-Awstrija, persuni li jkollhom mard terminali jew kundizzjoni li se jibqgħu jbatu biha għal ħajjithom kollha jistgħu jtemmu ħajjithom. Dan wara li f'Diċembru li għadda, il-Parlament Awstrijakk approva liġi ġdida li permezz tagħha, adulti minn 18-il sena 'l fuq, li għandhom marda terminali jistgħu jtemmu ħajjithom permezz ta' suwiċidju assistit. Din il-liġi l-ġdida daħlet fis-seħħ wara deċiżjoni tal-qorti kostituzzjoali tal-pajjiżi f'Diċembru tas-sena li għaddiet li ddikjarat li l-projbizzjoni tas-suwiċidju assistit kien imur kontra l-kostituzzjoni. Din il-prattika se tkun regolata b'mod strett. Wieħed mir-rekwiżti ewlenin biex persuna tagħmel suwiċidju assistit hu li l-persuna li tixtieq tmur trid tkun adulta u marida serjament u fit-tul. Il-pazjent se jiġi evalwat minn żewġ tobba differenti li jridu jikkonfermaw dawn ir-rekwiżiti. Huma jridu jiddeċiedu wkoll jekk il-persuni li tixtieq ittemm ħajjitha hix f'qagħda li tieħu tali deċiżjoni. Il-pazjenti se jkunu qegħdin itemmu ħajjithom permezz ta' droga li se tkun disponibbli minn għadd ta' spiżeriji fl-Awstrija. Biex jilqgħu għall-abbuż, l-ismijiet tagħhom se jingħataw biss lil avukati u nutara li jirċievi l-approvazzjoni mit-tobba u mhux se jiġu ppubbliċizzati. Il-partit politiċi kollha vvotaw favur dini l-liġi għajr għall-partit tal-lemin estrem li rrappreżentanti tagħhom qalu li l-liġi ma nkitbitx b'mod ċar u staqsew x'se jiġri mid-droga jekk ma tintużax kollha. Il-Knisja Kattolika li hija dominanti fl-Awstrija, ħarġet qatta' bla ħabel kontra din il-liġi. Il-knisja ħabbret ukoll li mhux se tkun qed tippermetti din il-prattika leagli ġdida fl-isptarijiet tagħha. Il-gvern Awstrijak qal li se jkun qed jagħti aktar flus lil postijiet li joffru kura paljattiva. Qal li l-kundizzjoni ta' kura li jkun qed jingħata l-persuna fi tmiem ħajtu m'għandhiex tkun influwenzata minn ċirkostanzi personali jew mil-livelli ta' dħul tiegħu. Is-suwiċidju assistit huwa legali wkoll fl-Iżvizzera u ġie ddikriminalizzat f'għadd ta' pajjiżi Ewropej foshtom Spanja, il-Belġju u l-Olanda.